বলিউডের বেশ কিছু অভিনেতাকে ছবির প্রয়োজনে খুব কম সময়ের মধ্যে দেহের ওজন বাড়াতে বা কমাতে দেখা যাচ্ছে। রণদীপ হুডা হালেই ‘সর্বজিৎ’এর জন্য অনেকটা ওজন কমিয়েছেন। অন্যদিকে আমির খান ওজন বাড়িয়েছেন অনেকটাই। শোনা গিয়েছে, রণদীপ তো নাকি শুধু কফি আর জল খেয়েই ছিলেন বেশ কিছুদিন! কিন্তু মাথায় রাখতে হবে, ওঁরা প্রত্যেকেই নিয়মিত চেকআপের মধ্যে ছিলেন। তাতেও কিন্তু ওজনের হেরফের নির্বিঘ্নে হয়নি।
আমির খান
ওজন বাড়িয়েছেন ২৫ সপ্তাহে 
২৫ কেজি
আমির খান ‘দঙ্গল’ ছবিতে কুস্তিগীর মহাবীর সিংহ ফোগটের চরিত্রে অভিনয় করছেন। চরিত্রের প্রয়োজনেই তাঁকে খুব অল্পদিনের ব্যবধানে একবার ওজন বাড়াতে হয়েছে, আবার কমাতে হয়েছে।

ওজন বাড়ানোর পরে। 
ওয়ার্ক-আউটের সঙ্গে ডায়েটেও এনেছিলেন পরিবর্তন। অত্যধিক ওজন বাড়ানোর কারণে তাঁর শারীরিক সমস্যাও হয়েছিল। আমির নিজেই জানিয়েছিলেন, এতটা ওজন বাড়ানোয় তাঁর শ্বাসকষ্ট হতো। এ ছাড়া হাঁটতে-চলতে, নিচু হয়ে জুতোর ফিতে বাঁধতেও কষ্ট হতো তাঁর। ফিটনেস বিশেষজ্ঞদের মতে, ২৫ সপ্তাহে ২৫ কেজি ওজন বাড়ানো মোটেই স্বাস্থ্যকর নয়। যদিও অভিনেতারা অনেক নিয়ম মেনে চলেন এই সময়। তা হলেও, মানুষের শরীর তো! এর আগেও আমির ছবির জন্য ওজন কমিয়েছেন।

আগে
‘থ্রি ইডিয়ট্‌স’এ কলেজপড়ুয়ার লুক আনার জন্য বিস্তর ওজন কমিয়েছিলেন। আবার ‘গজিনি’র সময় সিক্স প্যাক অ্যাব্‌স বানিয়েছিলেন। সেটা অবশ্য অনেক সময় নিয়ে করেছিলেন। কিন্তু একই ছবির জন্য এত কম সময়ের মধ্যে ওজন বাড়ানো-কমানো 
এই প্রথম।
রণদীপ হুডা
 ওজন কমিয়েছেন ২৮ দিনে ১৮ কেজি
‘সর্বজিত্’ ছবিতে নাম-ভূমিকায় তিনি। দীর্ঘদিন ধরে জেলে বন্দি সর্বজিতের লুক আনতে হতো তাঁকে। সেই জন্য নিজের ওজনের বিরাট হেরফের করেছেন রণদীপ হুডা।

টুইটারে পোস্ট করা তাঁর সেই রুগ্ন চেহারা দেখে রীতিমতো চমকে উঠতে হয়েছিল! বরাবরই রণদীপ ফিটনেসের ব্যাপারে সচেতন। নিয়মিত ওয়ার্ক-আউট করেন এবং ব্যালান্সড ডায়েটে থাকেন। সেখান থেকে এইভাবে ২৮ দিনে ১৮ কেজি ওজন কমিয়ে দেওয়া! কখনওই স্বাভাবিক প্রক্রিয়ায় হতে পারে না, হয়ওনি।

এই সময় কড়া ডায়েট চার্ট মেনে চলতেন তিনি। এমনকী, বেশ কয়েকদিন তো শুধু কফি আর জল খেয়েই কাটিয়েছিলেন। যা যে কোনও মানুষের পক্ষে প্রায় অসাধ্য।
ভূমি পেড়নেকর
 ওজন কমিয়েছেন ৪ মাসে ২২ কেজি
‘যশ রাজ ফিল্মস’ এর কাস্টিং ডিরেক্টর ছিলেন ভূমি। ‘দম লগাকে হাইশা’ ছবি দিয়ে অভিনয় জগতে হাতেখড়ি করেছেন। সেই ছবির প্রয়োজনেই ভূমি কয়েকদিনের মধ্যে ওজন বাড়িয়ে করেছিলেন ৯০ কেজি।

এখন আবার পরবর্তী ছবির জন্য সেই ওজন কমিয়ে করেছেন ৬৮ কেজি। ওজন কমানোর পর ইনস্টাগ্রামে নিজের ছবি পোস্ট করেছিলেন তিনি। দেখে বিশ্বাস করতে অসুবিধা হয়েছিল! প্রথমে মোটা হয়ে তারপর আবার রোগা হওয়ার ফিকির কিছুটা ফাঁসও করেছেন তিনি। ওজন কমানোর জন্য নির্দিষ্ট ডায়েট চার্ট মেনে চলার পাশাপাশি বিশেষ এক ধরনের ডিটক্স জল খেয়েই প্রায় গোটা দিন কাটাতেন।